На основу члана 121. став 4. Закона о запосленима у аутономним покрајинама и јединицама локалне самоуправе („Службени гласник РС”, број 21/16)

 министар државне управе и локалне самоуправе доноси

**ПРАВИЛНИК**

**о утврђивању обавезних елемената програма општег и посебног стручног усавршавања службеника у јединицама локалне самоуправе**

**Предмет Правилника**

Члан 1.

Овим правилником утврђују се обавезни елементи програма општег и посебног стручног усавршавања службеника у јединицама локалне самоуправе, органима градских општина, као и у службама и организацијама које оснива надлежни орган јединице локалне самоуправе и градске општине, према посебном закону (у даљем тексту: службеници у јединицама локалне самоуправе).

**Обавезни елементи програма стручног усавршавања**

Члан 2.

Обавезни елементи општих и посебних програма стручног усавршавања службеника у јединицама локалне самоуправе обезбеђују методолошку целовитост програма, планиране ефекте реализације програма, актуелност програма у односу на прописе, утврђују планирани број, структуру корисника програма и неопходне кадровске и техничке услове за реализацију програма.

**Методолошка целовитост програма**

Члан 3.

Методолошка целовитост програма обезбеђује се:

1) навођењем циља спровођења програма који садржи основне разлоге за доношење програма, а заснован је на анализи потреба за стручним усавршавањем службеника у јединицама локалних самоуправа;

2) навођењем области стручног усавршавања на коју се програм односи (надлежност локалне самоуправе, поверени посао или врста личних вештина која захтева стручно усавршавање);

3) приказом садржинске целовитости програма, којим се потврђује да су програмом стручног усавршавања обрађена сва питања од значаја за постизање планираних резултата и да је одабран адекватан облик спровођења стручног усавршавања (обука, обука на даљину, семинар, студијска посета, саветовање, научно-стручни скуп, округли сто, менторство, коучинг и друго) и да планирани број корисника одговара циљу спровођења програма.

**Планирани ефекти реализације програма**

Члан 4.

Планирани ефекти реализације програма доказују се:

1) успостављањем показатеља успешности спровођења програма (оцена степена задовољства полазника кроз евалуационе упитнике, начин процене степена применљивости усвојених знања и вештина);

2) описом начина праћења спровођења програма;

3) описом начина регистровања и обраде података о планираном и спроведеном програму иинтерпретације резултата спровођења програма.

**Актуелност програма у односу на прописе**

Члан 5.

Актуелност програма у односу на прописе обезбеђује се:

1) навођењем чињеница, које доказују потребу организовања програма а односе се на планиране или усвојене нове прописе или измене постојећих прописа, који захтевају да службеници у јединицама локалне самоуправе стекну нова стручна знања о начину примене тих прописа;

2) навођењем незадовољавајућих резултата инспекцијског надзора, управне или судске контроле законитости аката, које доноси орган локалне самоуправе или податка о неизвршавању односно кашњењу органа локалне самоуправе са извршавањем утврђених обавеза или поступањем у утврђеним роковима,који захтевају да службеници у јединицама локалне самоуправе унапреде постојећа стручна знања и вештине.

**Број и структура корисника програма**

Члан 6.

У програму се обавезно наводи:

1) професионална структура корисника програма (звања, радна места, искуство, квалификације или врста послова, које будући полазници обављају);

2) очекивани број полазника, за који је планиран програм и за који су обезбеђена средства за спровођење;

3) највећи и најмањи број пријављених полазника за програм;

4) обезбеђена средства која се утврђују за сваки програм.

**Кадровски и технички услови за реализацију програма**

Члан 7.

Кадровски и технички услови за реализацију програма морају да буду у вези са садржином и предметом програма као и са предвиђеним обликом стручног усавршавања.

Кадровски услови за реализацију програма подразумевају одређивање неопходног броја лица, која ће бити задужена за стручно-техничку припрему и спровођење програма (ментора, тренера, предавача, коуча) као и навођење њихових компетенција и стручног искуства.

Технички услови у погледу реализације односе се на:

1) величину и захтевану техничку опремљеност простора намењеног програмским садржајима;

2) техничке и информационо-комуникационе критеријуме за спровођење обука на даљину;

3) посебне техничке услове за програмске садржаје намењене специфичним врстама корисника.

Ступање на снагу

Члан 8.

Овај правилник ступа на снагу осмог дана од дана објављивања у „Службеном гласнику Републике Србије”.

Број: 110-00-00091/2017-13

У Београду, 18. мај 2017. године

 **МИНИСТАР**

Ана Брнабић